Jck Knud Posze, houetman vppe Croneborgh, bekenne vor alle den jennen, de dusse breff seen offte horen lesen, dat ick hebbe mundich vnnde mechtigh ghemaket vnnde tho mynen vullenkomenn procuratorem ghesat vnnde sette dussen breffwiser vnnde beschedenen man Hermen Tornn jn to manende vnde vpp tho boren vnnde to annamende, likerwys ick suluen jeghenwordich tor stede were, van Laurens Vridagh, borgher tho Reuall, viffhundert vnnde dertigh mark Rigessch, de he my schuldich bleff nu jn dem herueste negest vorledenn vmme sunte Martens tid, do wi rekenschop heldenn to Reuall jn des erwerdighenn vnnde wolgheborenn heren mester Magnus Nicolai, electus tho Abo, vnnde her Johan Super, borghermester tho Reuall, vnnde meer guder lude an vnnde ouer weszende; vnnde wenne vorgheschreuen Laurens Vridagh vornoghet vnnde betalt hefft dussem vorbenomdenn Hermen Torn van myner weghenn desse viffhundert vnnde dertigh mark, so is he vnnde sine eruen vry, ledigh vnnde losz vor my vnnde myne eruen vor alle namaninghe, de jn tokomeden tiden scheen mochte, vor dusse viffhundert vnnde dertigh mark. Vortmer so sede vorgheschreuenn Laurens Vridagh, dat he hadde ghedaen mynen herenn her Sten Stur dusent mark van myner weghenn, vmme welke dusent mark wi wordenn so ouer eens, dat vorgheschreuen Laurens schal suluen jn manen van mynen herenn de dusent mark. Kan he de dusent mark krighenn, so schal he my de dusent mark betalen mydt sodaner ware alse he my ghelouet hefft. Vnnde jsset sake, dat he der dusent mark nicht krighenn kan, so schal dat myn schade wesenn vnde nicht sin schade na deme male dat he de dusent mark uth leyde vppe mynen weghenn; vnnde isst dar noch jennighe stotinghe tusschen vns beyden, were dat vnuorsumet vnnde alle tid to guder rekenschop. Des tho eyner merer tuchnisse der warheyt so hebbe ick, vorghedaghte Knud Posze, myn jnghesegel beneden vppt spacium dusses breues witlikenn lathenn druckenn, de ghegheuenn vnnde gheschreuen is vppe Croneborgh na Christi ghebord vnszes Herenn, do men schreff dusent verhundert jn dem negentighesthenn, des sondaghes Judica me etc.